Varde Kommune: Den nystiftede Mårhundebanden Varde Vest har stor succes med at fjerne den invasive mårhund. Siden nytår har banden reguleret bestanden med 130, oplyser Jes Kristensen fra Janderup Jagtforening, der var medstifter af banden. Nummer 100 blev nedlagt den 6. juli.

- Det går rystende godt. Vi har taget en del hvalpe i fælderne, fortæller Jes Kristensen om Mårhundebanden Varde Vest, der tæller godt 40 lokale jægere fra den vestlige del af Varde Kommune.

Og mens de lokker mårhunden i fælder med blandt andet ost, så lokker grillbarejer Claus Okholm med hotdogs. Mårhundebanden har indgået en sponsoraftale med Claus Okholm, der driver den nye grill Pølsemanden ved Rema 1000 i Billum. Målet er 150 nedlagte mårhunde inden midten af august. Da er Claus Okholm vært med en ristet hotdog med det hele til de frivillige mårhundejægere.

- Hvis de ikke når 150, så bliver der serveret vand til, siger Jes Kristensen med et glimt i øje.